Aktor ber om halvannet års fengsel for babyvold
Rettssaken startet i Sør-Gudbrandsdal tingrett mandag. Kvinnen erkjenner ikke straffskyld. Hun nekter for å ha påført skader på sønnen sin. Påtalemyndigheten ber retten dømme kvinnen til ett og et halvt års fengsel. I tillegg krever barnets bistandsadvokat erstatning og oppreisning på nesten 3,6 millioner kroner, skriver Oppland Arbeiderblad. - Jeg kan ikke se noen formildende omstendigheter. Men det er straffskjerpende at handlingen er begått mot den minste av de minste, som trenger særlig vern. Det må det reageres strengt mot, sa politiadvokat Lars Rune Ringvik i sin prosedyre onsdag. Sønnen var 17 dager gammel da han ble påført hjerneskader. Sakkyndige mener han vil være skadd for resten av livet. Skadene er ikke medfødt og kan heller ikke ha skjedd slik moren har beskrevet, ifølge sakkyndig lege. Kvinnen har fortalt at skadene kan ha oppstått da hun sovnet i en stol med babyen på fanget. Da han holdt på å falle ned, fikk hun tatt imot ham på et vis, men ble etterpå redd at hun hadde brukt så mye styrke at han kunne fått nakkesleng. Tiltalen lyder på vold under særdeles skjerpende omstendigheter. Strafferammen er på inntil ni års fengsel.
Aktor la onsdag ned påstand om ett og et halvt års fengsel for en kvinne som er tiltalt for babyvold. Ifølge tiltalen ristet hun barnet sitt slik at det fikk alvorlige hjerneskader.